Գագիկ Մխոյան

Գագիկ Գնունու Մխոյան (), հայ անեսթեզիոլոգ-ռեանիմատոլոգ։ Բժշկական գիտությունների դոկտոր (1995), պրոֆեսոր (2003): Հայաստանի Հանրապետության վաստակավոր բժիշկ (2008):

Կենսագրություն 
Գագիկ Մխոյանը ծնվել է 1950 թվականի ապրիլի 26-ին, Երևանում։ 1967 թվականին ավարտել է Երևանի թիվ 74 միջնակարգ դպրոցը։ 1968 թվականին ընդունվել է Երևանի պետական բժշկական ինստիտուտի բուժական ֆակուլտետը, որն ավարտել է 1974 թվականին։ 1974-1975 թվականներին անցել է ինտերնատուրա Երևանի թիվ 2 կլինիկական ծննդատանը։ Սկսած ուսանողական տարիներից հետաքրքրվել ր ուսումնասիրել է անէսթեզիոլոգիայի և ռեանիմատոլոգիայի ոլորտները։ Ուսմանը զուգահետ, որպես անէսթեզիստ, աշխատել է Երևանի թիվ 2 կլինիկական ծննդատանը։ 1975 թվականից, որպես անէսթեզիոլոգ-ռեանիմատոլոգ, աշխատել է ԽՍՀՄ Համամիութենական կլինիկական և փորձարարական վիրաբուժության գիտահետազոտական ինստիտուտի (ՀԿՓՎԳՀԻ) Երևանի մասնաճյուղում։ 1978 թվականին ինստիտուտի կողմից գործուղվել է սովորելու Մոսկվայի ՀԿՓՎԳՀԻ-ի անէսթեզիոլոգիայի և ռեանիմատոլոգիայի բաժին կլինիկական օրդինատուրայում, ապա՝ ասպիրանտուրայում։ 1983 թվականին հաջողությամբ պաշտպանել է թեկնածուական թեզը և վերադարձել Հայաստան և որպես անէսթեզիոլոգ-ռեանիմատոլոգ շարունակել աշխատանքը ՀԿՓՎԳՀԻ-ի Երևանի մասնաճյուղում։ 1986-1991 թվականներին եղել է «Էրեբունի» ԲԿ անեսթեզիոլոգիայի բաժանմունքի վարիչ, 1991-1999 թվականներին՝ անեսթեզիոլոգիայի, ինտենսիվ բուժման և վերակենդանացման բաժանմունքների վարիչ, 1999 թվականից՝ անեսթեզիոլոգիայի, ինտենսիվ բուժման և անհետաձգելի բուժօգնության կլինիկայի ղեկավար, միաժամանակ՝ ԵՊԲՀ վիրաբուժական հիվանդությունների համար 1 ամբիոնի վարիչ։ 1995 թվականին պաշտպանում է դոկտորական թեզը Էնդոգեն թունավորումները վիրաբուժական հիվանդությունների ժամանակ թեմայով, իսկ 2003 թվականին ստացել է պրոֆեսորի կոչում։ 2004 թվականին նշանակվել է ՀՀ առողջապահության նախարարության գլխավոր անէսթեզիոլոգ-ռեանիմատոլոգ։ 2008 թվականին արժանացել է Հայաստանի Հանրապետության վաստակավոր բժիշկ պատվավոր կոչոմանը։

Աշխատանքները վերաբերում են շնչափողահատման, շնչափողի ինտուբացիայի, սիրտ-թոքային վերակենդանացման, արյան փոխներարկման ժամանակակից խնդիրներին։ Հեղինակ է մեթոդական ձեռնարկների։ Հեղինակ է շուրջ 160 գիտական աշխատանքի։

Պարգևներ 
 «Դրաստամատ Կանայան» մեդալ (2006) 
 Հայաստանի Հանրապետության վաստակավոր բժիշկ (2008)

Անդամակցություն 
 ՀՀ անէսթեզիոլոգների և ռեանիմատոլոգների միության նախագահ (1996 թվականից)։ 
 ՀՀ գլխավոր անէսթեզիոլոգ և ռեանիմատոլոգ (1998 թվականից)։
 ՀՀ անէսթեզիոլոգիայի և ինտենսիվ թերապիայի եվրոպական միությունների անդամ։

Երկեր 
 Անեսթեզիոլոգիա, ինտենսիվ թերապիա և անհետաձգելի բժշկություն։ Մեթոդական ձեռնարկ, Մխոյան Գ. Գ, Եղիազարյան Մ. Ի., Երևանի պետական բժշկական համալսարան, Երևան, ԵՊԲՀ հրատարակչություն, 2010։
 Ինֆուզիոն թերապիայի ժամանակակից մոտեցումները, Երևան, 2004։
 Փաստաթղթավարումն անեսթեզիոլոգիայում և ինտենսիվ թերապիայում։ Ուսումնա-մեթոդական ձեռնարկ։ Մխոյան Գագիկ Գ, Վարոսյան Արմեն Ֆ., Մ. Հերացու անվան Երևանի պետական բժշկական համալսարան, Անեսթեզիոլոգիայի և ինտենսիվ թերապիայի ամբիոն, Հայաստանի անեսթեզիոլոգների և ռեանիմատոլոգների միություն, Երևան, «Աստղիկ գրատուն», 2004։
 Արյան փոխներարկման ժամանակակից խնդիրները, Երևան, 2002։
 Սիրտ-թոքային վերակենդանացում, Երևան, 2001։
 Շնչափողի ինտուբացիա, Երևան, 2001։
 Անեզթեզիոլոգիայի և ինտենսիվ թերապիայի արձանագրերն ու հիմունքները։ Ձեռնարկ, ՀՀ Անեսթեզիոլոգների և Ռեանիմատոլոգների Միություն, Մխիթար Հերացու անվան Երևանի Պետական Բժշկական Համալսարան, Անզգայացման, ինտենսիվ թերապիայի և վերակենդանացման ամբիոն, Երևան, «Հայաստան», 1999։

Ծանոթագրություններ

Գրականություն 
 Айриян А. П. Армянские учёные-медики. - Ер., 1998 - 276 с. ISBN 99930-1-001-7.

Հայ անեսթեզիոլոգներ
Հայ ռեանիմատոլոգներ
Բժշկական գիտությունների դոկտորներ
Հայ պրոֆեսորներ
Երևանի պետական բժշկական համալսարանի շրջանավարտներ
ՀՀ վաստակավոր բժիշկներ